Norveški psihijatar koji je radio u sustavu skrbi o djeci osuđen je zbog posjedovanja dječje pornografije, javlja BBC, koji je o tome slučaju nedavno objavio vrlo zanimljiv dokumentarac.

Prije nekoliko godina, jednog zimskog dana dvoje radnika iz sustava za dječju skrb, psihologinja i psihijatar, pokucalo je na vrata male moderne drvene kuće u predgrađu Osla.

Živahna djevojčica otvorila je vrata i toplo pozdravila strance, no njena majka Cecile, koja je shvatila razlog dolaska dvoje ljudi u kuću, nije bila toliko sretna.

”Bila sam jako uplašena”, rekla je za BBC prisjećajući se tog dana i predstavnika norveškog Centra za zaštitu djece – Barnevernet – koji su došli u njen dom po nalogu obiteljskog suda kako bi napisali izvještaj prema kojem je trebalo odlučiti hoće li dijete ostati živjeti s majkom.

Kriva jer je kupila jeftine medenjake

Norveški Centar za zaštitu djece godinama je provodio nadzor nad ovom samohranom majkom jer je postojala sumnja da se ne brine dobro o djetetu i jer je odbijala ikakvu pomoć. A tog dana njena nervoza pokazala se opravdanom jer su stručnjaci koji su došli u njen dom bili vrlo kritični prema onom što su zatekli.

U svom izvještaju napisali su kako nije postojala prirodna i spontana interakcija između majke i djeteta te da se Cecile teško snalazila u održavanju kuće. Komentirali su i neke druge detalje za koje Cecile kaže da su bili pogrešno shvaćeni.

”Sve je preokrenuto na negativno”, kaže prisjećajući se detalja s medenjacima. Nedugo nakon Božića, u lokalnoj trgovini kupila je kekse koji su bili na akciji kako bi od njih mogla, kako je ispričala, s kćeri raditi figure od medenjaka. No tvrdi kako su stručnjaci koji su posjetili njen dom smatrali kako je vrlo siromašna jer kupuje jeftine medenjake.

”Kad sam vidjela izvještaj, bila sam shrvana”, rekla je dodajući kako u cijelom izvještaju nije bilo nijedne pozitivne stvari.

Zaključak izvještaja glasio je da bi razvoj djevojčice bio ograničen ako ostane s majkom jer ona ne razumije djetetove osnovne potrebe te bi joj mogla nanijeti štetu za daljnji psihički razvoj.

Cecile je svoju kćer od tada vidjela tek sedam puta te je rekla kako je nepovratno propustila sudjelovanje u njezinom djetinjstvu.

”Ne očekujem da ću je vidjeti dok ne postane odrasla”, rekla je.

Sud u Oslu odobrio je preporuku da se djevojčica pošalje u udomiteljsku obitelj na dulji period. Autori izvještaja na sudu su se pojavili kako svjedoci.

Od dječjeg psihijatra do osuđenika

Ovog travnja, jedan od dvoje autora izvještaja, spomenuti psihijatar, ponovno se pojavio na istom sudu, no ovog puta ne kao svjedok, nego u svojstvu optuženika, piše Index.hr